钦定古今图书集成/明伦汇编/氏族典/第195卷 > 《廖用贤尚友录》 > 刁冲
## 钦定古今图书集成/明伦汇编/氏族典/第195卷 > 《廖用贤尚友录》 > 刁冲

按《魏书刁冲传》：“冲字文朗，渤海饶安人也，镇东将军
雍之曾孙。十三而孤，孝慕过人。免丧后，便志学他方，
从师于外。每师受之际，发志精专，不舍昼夜，殆忘寒
暑。学通诸经。后太守范阳卢尚之、刺史河东裴桓并
征冲为功曹主簿，非所好也，受署而已。不关事务，惟
以讲学为心。冲虽儒生，而执心壮烈，不畏彊御。延昌”
中，世宗舅司徒高肇擅恣威权，冲乃抗表极言其事辞旨恳直，文义忠愤。太傅、清河王怿览而叹息。冲以
嫡传祖爵东安侯，京兆王继为司空也，并以高选，频
辟记室参军。肃宗将亲释奠，于是国子助教韩神固
与诸儒诣国子祭酒崔光、吏部尚书甄琛，举其才学，
奏而征焉。及卒，国子博士高凉及范阳卢道侃、卢景
裕等复上状陈冲业行议，奏谥曰“安宪先生”，祭以太
牢。子钦，字志儒，早亡。